## El Teatre Principal de Castelló acull un ‘combat’ del Torneig de Dramatúrgia de l’IVC

*** El dimarts 6 de maig, a les 19:00 hores, s’enfrontaran Javier Vicedo, *Boquerón de Castellón*, i Ferran Garrigues, *el Migouet de la Magdalena*
* El públic és qui vota l’obra guanyadora entre dos textos llegits per dos actors/actrius professionals**

El Teatre Principal de Castelló, espai de l’Institut Valencià de Cultura, acull, el dimarts 6 de maig, a les 19:00 hores, una de les sessions del Torneig de Dramatúrgia Valenciana.

El tradicional torneig, organitzat per l’Institut Valencià de Cultura, arriba a la seua novena edició amb Vicent Domingo com a mestre de cerimònies, amb huit nous autors i amb la mateixa emoció i protagonista: el text.

Els dramaturgs de Castelló, València i Alacant s’enfronten per parelles mitjançant dos textos de trenta minuts llegits per dos actors/actrius professionals en un ring de boxa. El públic és qui vota l’obra guanyadora.

En el Teatre Principal de Castelló s’enfrontaran en ‘combat’ els textos de Javier Vicedo, *Boquerón de Castellón*, i Ferran Garrigues, *el Migouet de la Magdalena*.

Els autors no coneixeran els actors que representaran el seu text fins dos hores abans de la representació.

La resta de textos que participen en la IX edició del Torneig de Dramatúrgia són els de: Iria Márquez, *la Rapaciña valenciana*; Tomás Verdú, *l’antiheroi de Montolivet*; Laia Lloret, *la Maliciosa*; Daniel Tormo, *el martell de Vallada*; Olga Mínguez, *l’espardenya de Carrús*, i Cristina Maciá, *la boja del tercer*.

Tots han d’incloure en els seus escrits esta frase del text guanyador de la passada edició, *Sapiens*, de Mertxe Aguilar: “Els déus decidiran per nosaltres. Els déus o els que facen més por”.

Este projecte va nàixer dins del prestigiós festival Temporada Alta de Girona de la mà del dramaturg Jordi Casanovas. Des de 2016 s’organitza també en la Comunitat Valenciana i ja compten amb el ‘cinturó’ de la victòria Juli Disla, Mafalda Bellido, Adrián Novella, Borja López Collado, Sergio Serrano, Amparo Vayá, Marcos Luís Hernando i Merxe Aguilar.

Després del ‘combat’ en el Teatre Principal de Castelló arribaran els quarts de final al Teatre Arniches d’Alacant, el 14 de maig. Les semifinals se celebraran en el Teatre Rialto de València els dies 29 i 30 de maig, i la gran final, en el mateix teatre, el 5 de juny.

L’entrada és gratuïta i es podrà arreplegar en la taquilla i en la web de l’IVC.

Fecha: 05/05/2025